Erediens - Sondag 30 Augustus 2020 - 'N GEMEENTE IN AFRIKA VIR DIE HELE WÊRELD
Erediens - Sondag 30 Augustus 2020
Geloofsekerheid bring fokus:
As ek vir jou sê jy moet iets aanpak wat jy nog nooit gedoen het nie, hoe baie sou jy konsentreer? Kom ons sê jy word genooi om go-carts te gaan ry, of dalk om laser wars te speel saam met jou vriende, maar jy het dit nog nooit gedoen nie? Hoe baie sou jy konsentreer? Ek neem aan baie. Mens wil mos wys dat jy iets goed kan doen vir die eerste keer wat jy dit aanpak.
Maar na mate jy dit meer doen raak jy waarskynlik gemaklik, en is jy minder bekommerd oor hoe om dit te doen. Jy raak dus maar gemaklik, en jy konsentreer minder.
Jou fokus verminder. Maar wat as die kompetisie sterker raak? Dan gaan jy meer moet fokus. Hoe groter die uitdaging of kompetisie hoe groter is die fokus. Geloofsekerheid werk dieselfde. Wanneer jy dit nie waardeer nie, en nie fokus op die wonderlikheid van jou redding nie, neem jou fokus af oor die algemeen af op ander aspekte van jou lewe.
Een van die belangrikste temas in die prediking van Jesus was dan ook dat Hy ons sou kom red, en dat ons daaraan moet dink, daaraan op fokus. Geloofsekerheid bring ook fokus op dit wat belangrik is, en dis juis ook die fokus van hierdie erediens.
In laas week se erediens was die fokus geplaas op vertroue, juis omdat geloofsekerheid van ons vra om te vertrou dat God in beheer is. Ons het die erediens afgesluit met die Woord wat ons herinner dat God 'n presiese God is. Hy het die wêreld heel spesifiek in Sy hande afgemeet. Hy is in beheer, ook in ons lewens.
Vandag gaan ons sien hoe die Woord ons leer dat geloofsekerheid vir ons fokus bring. In laas week se erediens het ons Lukas 18:9-14 oopgebreek wat wys dat ons nederig moet wees. Om vas te hou aan ons geloof leer ons hoe om 'n fokus te hê op dit wat werklik belangrik in die lewe is. Ons moet dus afleidings uit ons lewe verwyder.
Diep binne-in jou is dit dalk ook nou 'n behoefte. Om stil te raak. Om te dink oor die lewe. Ons doen dit deur dit wat nie belangrik is nie nou weg te sny deur God se nabyheid en liefde nou by elkeen van ons tasbaar te beleef.
Webtuistes, bemarking, koerante en TV is almal vol nog maniere om ons aandag weg te neem na iets anders. Jy lees 'n artikel op die web, maar die advertensies steel jou fokus op dit wat jy eintlik wil lees.
'n Ruk gelede het ek en Chanelle ons DSTV laat afsit. Dis duur en die vermaak nie noodwendig wat ons nou in ons lewens nodig het nie. Ons het onlangs 'n DVD speler gekry vir flieks of reekse nou en dan kyk. Na 'n week het ek Chanelle opgemerk dat die huis soveel rustiger is sonder al die bemarking en advertensies van die TV. Ons het opgemerk dat dit lekker is om te weet wie ons in ons huis innooi. Met al die bemarking en advertensies op die TV voel dit asof ons geen mag het om te bepaal wie in ons huis "inkom" nie. Sonder die TV was dit werklik asof ons beter kon konsentreer. Ons fokus was beter omdat ons gefokus kan kyk wat ons wou, anders as om doelloos soms die TV aan te sit en "nou maar te kyk wat op TV is..."
Hier in God se teenwoordigheid kan ons nou ook vra dat God ons sal leer om te fokus op dit wat belangrik is. Op ons geloof en die sekerheid dat Hy in ons lewens is.
​Here, ons besef dat ons maklik fokus kan verloor op dit wat belangrik is, maar ook dan weer net gewoon fokus op die verkeerde dinge. As gelowiges kyk ons na U om deur U Woord vir ons te kom wysheid gee oor hoe om te leef.
Lied: Soek allereers die Koninkryk van God
​Die eerste lied waarna ons gaan luister en ook saam gaan sing is een wat herinner aan die fokus wat nodig is wanneer ons onsself kinders van God noem. Direk daarna gaan ek vir ons die geloofsbelydenis lees.
die opstanding van die vlees en in 'n ewige lewe
​In hierdie reeks fokus ons met elke tema op twee tekste. Een wat meer vertel oor Jesus, en die ander oor God die Vader se liefde vir ons. Dit beteken dat elke tema oor geloofsekerheid sterker beklemtoon kan word deur die gebruik van die hele Bybel. Uit elkeen van hierdie tekste gaan iets anders ook vandag vir ons uitstaan oor fokus. In die eerste teks gaan ons sien dat magsbeheptheid en die soeke na mag ons fokus kan laat verloor op dit wat werklik belangrik is. In die tweede teks gaan ons sien dat hoe meer ons God se mag verklaar in ons lewens, hoe meer gaan ons kan sien dat Hy net die beste vir ons gee.
​Teks nr. 1: Matteus 20:20-21
20 Toe kom die vrou van Sebedeus met haar twee seuns by Jesus en kniel voor Hom om Hom 'n guns te vra.
21 "Wat kan Ek vir u doen?" vra Hy vir haar.
Sy sê vir Hom: "Belowe my dat hierdie twee seuns van my in u koninkryk langs U mag sit, een aan u regterhand en die ander een aan u linkerhand.
In hierdie verse sien ek in my geestes-oë hoe Johannes en Jakobus se ma baie vroom na Jesus kom met hierdie versoek dat hulle elkeen 'n plek weerskante van Jesus mag hê. Jesus verduidelik dan verder vir hulle dat hulle elkeen 'n lydensbeker sal moet drink om verheerlik te kan word soos daardie, en dat dit nie van Hom as Jesus afhang wie aan elke kant van Hom sal sit in die hemel nie.
Die ander dissipels was nie beïndruk met een van hierdie twee vriende van hulle nie. Jesus gebruik dit as 'n geleentheid om met hulle te praat oor fokus. Sien hulle fokus op oënskynlike mag. Hulle wil weerskante van Jesus sit in Sy koninkryk, naamlik die hemel. Dit sal hulle hoër maak as die ander dissipels. Hulle het fokus verloor op wat belangrik is, en Jesus gebruik dit as 'n geleentheid om met hulle te gesels oor hoe om te fokus op dit wat belangrik is.
Kom ons lees verder saam:
​Teks nr. 1 (deel 2): Matteus 20:25-28
25 Jesus roep hulle toe nader en sê: "Julle weet dat dit by die nasies so is dat die regeerders oor hulle baasspeel, en dat die groot manne die mag oor hulle misbruik. 26 Maar by julle moet dit nie so wees nie. Elkeen wat in julle kring groot wil word, moet julle dienaar wees; 27 en elkeen wat onder julle die eerste wil wees, moet julle slaaf wees. 28 So is dit ook met die Seun van die mens: Hy het nie gekom om gedien te word nie maar om te dien en sy lewe te gee as losprys vir baie mense.
Prediking (deel 2):
Jesus wys hier uit waarop gefokus moet word. Hy wys dat daar gefokus moet word op dienaar-wees. Die oomblik wanneer die dissipels vergeet om mekaar te dien, loop hulle die gevaar om ook nie vir Jesus waarlik te kan ken nie.
Jesus wys vir hulle dat daar so baie mense is wat magsbehep is, en dat dit lei tot magsmisbruik. Hulle moenie so wees nie. Hulle moet mekaar dien. Hulle moet mekaar ondersteun. Hulle moet 'n ander manier volg om mag te bekom. Hulle moet dit prysgee.
Wanneer ek en jy bereid is om ander te dien, is ons reeds groot, volgens dit wat Jesus hier sê. Jy kan groot invloed bekom deur op ander te trap. Dis 'n roete tot groot invloed. Vir sekere mense werk dit. Jy kan dit ook doen, maar Jesus verwag van ons 'n ander manier van dien. Ons moet almal ewe hard werk om mekaar te dien, en Hy sal kies wie Hy op aarde so verhoog dat hy of sy meer bekend is as ander of dalk meer invloedryk. Dan doen Hy dit volgens Sy wil. Ons kan nie almal Billy Graham of Elon Musk wees nie. Hy kies wie Hy gebruik, en ons moet aanhou om mekaar te dien. Dis wat van ons verwag word.
Jesus sê ook nêrens hier dat ons nie mag ambisie hê om groot te wees nie, maar eerder dat die roete na dit op aarde anders is vir gelowiges as vir ongelowiges. Ons kies om dit anders te doen as die wêreld. Wanneer ons mekaar op daardie manier dien, gun ons mekaar ook groot sukses. Hoekom dan nie? Daardie sukses bring mee dat ander kan sien hoe ons sukses deel. En sukses wat gedeel word behoort nie aan iemand spesifiek nie.
Maar wil God dan nie vir my gee wat ek soek nie?
Daardie vraag word beantwoord in die volgende teks wat ek gekry het in een van my eie ma se Bybels 'n ruk gelede. Dit was onderstreep.
Dit gaan oor hoe jy na jouself kyk. Jy moet na jouself kyk as 'n koning (of koningin).
​Teks nr. 2: Psalm 21:2-4 God wil vir ons gee wat ons nodig het, maar ons sukkel om dit raak te sien want ons fokus te veel op die mag bymekaar maak.
2 Here, dit is oor die openbaring van u mag
dat die koning so bly is,
dit is oor die oorwinning wat U hom gegee het,
dat hy so jubel en juig.
3 Die wens van sy hart het U vervul.
Wat hy gevra het, het U hom nie geweier nie.
4 U skenk hom voorspoed en geluk,
U plaas 'n goue kroon op sy kop
Duidelik glo hierdie koning, wat volgens die Bybel Dawid self was, dat God vir hom voorsien het. Maar waar begin Dawid se blydskap in hierdie teks? Dit begin met die volgende woorde: dat God Homself aan Dawid openbaar het. Sy blydskap is nie in die sukses nie, maar in die kennis van God self. Die oomblik wanneer jy meer fokus daarop om suksesvol te wees, as om God te ken, gaan jy fokus verloor. Hou aan fokus op God se nabyheid. Doen dit as 'n koning wat groot invloed het. Sien jou daaglikse take as dit van 'n koning en God sal jou verhef wanneer dit Sy wil is.
Ek sluit af met die vraag waarmee ek begin het. Hoe gee ek my uitdagings vir God. Ek gee dit vir hom as 'n nederige koning wat weet dat om HOM te ken die heel belangrikste op aarde is. Daardie wete is die belangrikste. Om te weet dat HY elkeen van ons roep tot dienaar-wees en dit elkeen van ons ook konings maak op verskillende tye. Daardie tipe fokus gee geloofsekerheid, maar die ophoop van mag neem dit weg. Dis jou keuse vandag wat jy wil doen. Soek jy vandag geloofsekerheid? Fokus op dien aan God en ander, pasop vir die verleiding van magsversameling en gee jou uitdagings dan vir Hom!
Hervatting van eredienste:
Eredienste word hervat met 'n feesgeleentheid op 27 September 2020. Daar sal op daardie dag vier eredienste wees, elkeen 'n halfuur lank. Dis om vir soveel as moontlik gemeentelede die kans te gee om weer 'n erediens te kan bywoon.
Die eredienste sal om 07:30, 08:30, 09:30 en 10:30 plaasvind. U moet asseblief 'n plek bespreek vir een van die eredienste, aangesien ons net 50 op 'n slag by 'n erediens mag wees. U kan dit NET doen deur die kerkkantoor te BEL van Dinsdae tot Vrydae tussen 08:00 en 13:00.
Vanaf 4 Oktober sal daar elke Sondag twee eredienste wees. Die eerste om 08:15 (45 minute erediens), en die tweede om 09:30 (30 minute erediens wat ook via Youtube uitgesaai word).